Asi arenenud järgmiselt edasi. Ükskord saab Körber Suhkna käest kirja, et tema on raskesti haige, Körber tulgu talle Jumala armu andma. Jannsen ja teised hoiatanud Körberit Käru mõisa minemast. Nad aimanud, et seal on Körberile lõks valmistatud. Körber aga vastanud: "Ärge kartke, mina lähen ja teen oma seadused läbi ja tulen puhtalt tagasi." Suhkna kutsunud seks ajaks ka teisi mõisnikke kokku nalja pealt vaatama, kuidas Körber tema käest peksa saab. Körber sõitnud Kärusse, astunud tuppa näeb - Suhkna mängib rõõmsas seltskonnas kaarte. Körber teretab, ütleb: "Teie pidite ju kangesti haige olema." Suhkna vastab: "Jah, olin haige, aga nüüd olen jälle paremaks saanud. Ma soovin ometi, et te mulle Jumala armu annaksite." Õpetaja tahab seda kõigi nähes teha, aga Suhkna ütleb: "Ei mitte. Ma tahan nelja silma all teile oma patud südame pealt üles tunnistada." Suhkna viib õpetaja üksikusse kambri, keerab ukse lukku, võti tasku. Siis võtab varnast kantsiku ja ütleb: "Mina tahan sinu ihust verd välja peksta, nagu Mooses kaljust vett." Körber sirutab käisest talle püstoli vastu ja ütleb: "Näe, siin on Aaroni suitsetamise-pann." Siis käseb Suhknat põlvili heita ja hakkab manitsema. Manitsus olnud nii vägev, et Suhkna viimaks nutma hakanud. Teised mõisnikud kuulanud ukse tagant, millas Körber hakkab karjuma. Kuulevad - Suhkna nutab. Körber andnud Suhknale Jumala armu ja tulnud rahuga ära.